[Honorius Episcopus servus servorum Dei, dilectis filiis Abbati, et Priori sancti Petri ad montes, et Magistro Nicolao Archidiacono Catalaunensi, salutem et Apostolicam benedictionem. Ex parte Cluniacensis Ecclesiæ fuit propositum coram nobis, quod quidam Presbyteri Ecclesiarum Rhemensis Provinciæ, in quibus ipsi, vel Prioratus eorum jus obtinent Patronatus, occasione sumpta ex statuto Concilii Generalis, quo cavetur et Parochialium Ecclesiarum Presbyteris de illarum proventibus portio sufficiens assignetur, portiones suas, quibus consueverunt et possunt esse contenti, nitentes plus debito augmentare, super hoc eis graves et molesti existunt. Quocirca discretioni vestræ per Apostolica scripta mandamus, quatinus congruis, provisionibus juxtà qualitatem personarum, et Ecclesiarum facultates, statusque locorum, provida consideratione taxatis, Presbyteros ipsos faciatis illis esse contentos: contradictores, si qui fuerint, monitione præmissa, per censuram Ecclesiasticam, appellatione remota, sicut justum fuerit compescentes, nullis litteris obstantibus harum tenore tacito à Sede Apostolica impetratis. Quod si non omnes his exequendis potueritis interesse, duo vestrum ea nihilominus exequantur. Datum apud Vrbem Veterem, XV. Kalendas Septembris, Pontificatus nostri anno V. Habetur et alia similis conservatoria ejusdem Honorii III. Papæ directa Abbatibus de insula barbara, ac de Saviniaco Lugdunen. Diœcesis, pro taxationis congruæ portionis Presbyterorum Ecclesiarum Parochialium, quæ sunt juris Patronatus Cluniacensium in Provincia Lugdunensi. Et est ejusdem datæ, quoad locum et annum, sed est de die vigesima Augusti.]